Sklep VIII DoR 128/2009-5
Datum: 2010-03-03T00:00:00.000+01:00
ecli: ECLI:SI:VSRS:2010:VIII.DOR.128.2009.5
opravilna_stevilka_ii_stopnje: VDSS Pdp 506/2009
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: predlog za dopustitev revizije - odpoved pogodbe o zaposlitvi - dovoljenost revizije - zavrženje predloga

## Jedro

Ker za odločanje o dopustitvi revizije v primeru, ko je ta že po zakonu dovoljena, ni ne pravne podlage ne pravnega interesa pravdnih strank, je Vrhovno sodišče predlog za dopustitev revizije kot nedovoljen zavrglo.

## Izrek

Predlog se zavrže.

## Obrazložitev

1. Sodišče prve stopnje je zavrnilo tožbeni zahtevek za ugotovitev nezakonitosti izredne odpovedi pogodbe o zaposlitvi, z reintegracijskim in denarnimi zahtevki vred. Sodišče druge stopnje je pritožbo tožnika zavrnilo in potrdilo sodbo sodišča prve stopnje, ker je v celoti soglašalo z njegovimi dejanskimi ugotovitvami in pravno presojo.

2. Tožnik je vložil revizijo in poleg tega „pa iz previdnosti“ še predlog za dopustitev revizije. Po določbi 2. točke 31. člena Zakona o delovnih in socialnih sodiščih (Uradni list RS, št. 2/2004 – ZDSS-1) je v sporih o obstoju ali prenehanju delovnega razmerja revizija vselej dovoljena.

3. Ker za odločanje o dopustitvi revizije v primeru, ko je ta že po zakonu dovoljena ni ne pravne podlage ne pravnega interesa pravdnih strank, je Vrhovno sodišče predlog za dopustitev revizije zavrglo kot nedovoljen (tretji odstavek 367. člena ob smiselni uporabi 377. in 374. člena ZPP).